สวัสดีค่ะ ช่วง4-5วันนี้หนูมีอาการตุ่มขึ้นตามตัว ตามผิวหนัง ไม่มากแต่กระจายไปหลายจุดตามร่างกาย เริ่มจากบนศีรษะ มีตุ่มขึ้น2-3ตุ่ม กระจายกัน ไม่คัน คาดว่าไม่น่าจะใช่ตุ่มสิวเพราะลองจับดูแล้วไม่มีหัว แข็งเล็กน้อย หากกดแล้วจะรู้สึกเจ็บเล็กน้อย ถ้าปล่อยไว้จะแห้งและยุบไปเอง (เคยเป็นมาก่อน แต่อาการดังกล่าวหายไปหลายปีแล้ว) แขนและบริเวณรักแร้ มีลักษณะคล้ายสิว เพราะมีหัวและมีหนอง เม็ดแรกขึ้น บริเวณรักแร้ ตอนแรกคิดว่าอาจเพราะเหงื่อออกหรือมีการอับชื้น แต่เมื่อวานมีตุ่มเพิ่มขึ้นมาอีกหนึ่งเม็ด เกิดบริเวณผิวหนังใต้ช่วงต้นแขน ลักษณะเหมือนสิวคือมีหนองเช่นเดียวกับตุ่มที่รักแร้ แต่สุกเร็วมาก(พอสังเกตุเห็นตุ่มก็มีหนองแล้ว ต่างจากเม็ดแรกที่มีอาการแดงและนูนเล็กน้อยก่อนที่จะเริ่มสุก) บริเวณหน้าอกและใต้หน้าอก ตรงบริเวณหน้าอกเป็นตุ่มค่อนข้างใหญ่ น่าจะเป็นแค่ตุ่มน้ำ ไม่ใช่ตุ่มสิว(เพราะไม่เคยเห็นหนอง) แต่หลังจากที่ตุ่มแห้งแล้วยังคงแดงอยู่(ประมาณ4-5วันแล้วนับจากตุ่มแห้ง) และบริเวณใต้หน้าอก เริ่มแรกมีตุ่มขึ้นแค่หนึ่งตุ่ม(เมื่อวาน) เท่าที่สังเกตดูเมื่อวาน ยังไม่มีหัวหรือหนองบนตุ่ม แต่มีลักษณะนูนและแดง และเมื่อเช้าเริ่มจะมีหัว(หนอง)ขึ้นมาแล้วเล็กน้อย และมีตุ่มเพิ่มขึ้นอีก 2 ตุ่มบริเวณใต้หน้าอกเช่นกัน(เพิ่งขึ้นเช้านี้) คาดว่าตุ่มสองตุ่มที่เพิ่งขึ้นนี้จะมีลักษณะเหมือนตุ่มแรกที่ขึ้นบริเวณใต้หน้าอก บริเวณอวัยวะเพศ มีตุ่มขึ้นที่บริเวณผิวหนังภายนอกของอวัยวะเพศ ไม่แน่ใจว่ามีหัวสิวหรือหนองหรือไม่ แต่มีตุ่มขึ้นประมาณ 4-5 ตุ่ม คิดว่าไม่น่าจะเป็นโรคติดต่อทางเพศสัมพันธ์ เพราะไม่เคยมีเพศสัมพันธ์ ตอนแรกคิดว่าอาจจะเกิดขึ้นจากการอับชื้นจากการใส่ผ้าอนามัย(ใส่ผ้าอนามัยติดต่อกัน7-8วัน) เพราะประจำเดือนเพิ่งหมดประมาณ3-4วัน แต่เมื่อวานยังคงมีตุ่มเพิ่มขึ้น เลยไม่ค่อยแน่ใจสาเหตุ ทุกตุ่มบนตัวตอนนี้ไม่มีอาการคัน หรือเจ็บ หากไม่ไปจับหรือสัมผัส อยากทราบว่าอาการเหล่านี้เกิดขึ้นจากสาเหตุใด เป็นโรคผิวหนังรึเปล่า ถ้าเป็นอาการติดเชื้อหรืออักเสบทางผิวหนัง แต่ทำไมมันกระจายไปทั่วตัว หลายจุดคะ และเกิดขึ้นพร้อมๆหรือเวลาเดียวกันด้วย หรือจะเป็นแต่เรื่องบังเอิญคะ หรืออาจจะมีสาเหตุมาจากปัจจัยหรือโรคอื่นๆหรือไม่คะ ปล. อาการอื่นๆที่เป็นอยู่ตอนนี้แต่คาดว่าไม่น่าจะเกี่ยวข้องกับตุ่มตามตัว 1. ช่วงนี้หน้าเป็นสิวเยอะมากค่ะ ขึ้นเป็นตุ่มหนองเล็กๆ และมีสิวอักเสบร่วมด้วย ไม่เคยเป็นเยอะแบบนี้มาก่อน 2. ตอนนี้เป็นตากุ้งยิง(เป็นประมาณ4วันแล้ว) ตอนนี้ตุ่มที่เปลือกตามีหัว(หนอง)โผล่มาแล้วค่ะ กำลังทานยาDICLOXMED 500mgอยู่ (วันนี้ทานมาเป็นวันที่3) อื่นๆ ประมาณ 5-6 ปีที่แล้ว เคยตรวจเลือดพบว่าเซลล์เม็ดเลือดขาวสูง สาเหตุคาดว่าเกิดจากความเครียดและพักผ่อนน้อย และมีอาการผื่น(ปื้น)แดงตามตัวหลายจุดค่ะ ตอนนั้นก็ทานยา แล้วก็หายดีแล้วค่ะ ไม่มีโรคประจำตัวอื่นๆค่ะ ขอบมากค่ะ
สวัสดีค่ะ อาการมีตุ่มขึ้นตามตัว ที่หนังศีรษะ มีตุ่มลุกลามหลายๆตำแหน่งดังกล่าวมานั้น อาจจะเกิดจากตุ่มแพ้จากการสัมผัส เช่น สบู่ โลชั่น น้ำหอม ตุ่มแพ้จากภายในตัวเอง คือไม่มีสาเหตุจากภายนอก มักขึ้นตามข้อพับแขนและขา ข้อพับคอเป็นตำแหน่งหลัก เชื้อราที่ผิวหนัง ตุ่มคันจากการถูกแมลงกัดเช่นการติดเชื้อหิดอาจลุกลามไปเป็นตำแหน่งกว้างๆและคันเยอะได้การวินิจฉัยที่แน่นอนต้องอาศัยการตรวจร่างกายโดยแพทย์ หรือถ้าตุ่มมีหนอง มีขุยก็อาจจะต้องเก็บไปตรวจทางห้องฏิบัติการเพิ่มเติมต่อไป การเป็นสิวที่ใบหน้านั้นอาจไม่สัมพันธ์กับผื่นตามตัวที่ไม่ได้มีรูขุมขนมากเหมือนที่ใบหน้า การเป็นตากุ้งยิงและรับประทานยาฆ่าเชื้ออยู่ก็ไม่น่าส่งผลให้เกิดตุ่มตามตัว ยกเว้นเป็นตุ่มจากการแพ้ยา ซึ่งก็อาจขึ้นทั่วตัวได้ หากตุ่มดังกล่าวเป็นหลังการกินยาฆ่าเชื้อดังกล่าว ก็อาจจะต้องกลับไปพบแพทย์ที่จ่ายยาเพื่อประเมินอาการ แต่ปกติแล้วผื่นแพ้ยามักไม่ขึ้นตามหนังศีรษะการดูแลตัวเองเบื้องต้น ไม่ไปแกะเกาตุ่ม รับประทานยาแก้คันกลุ่มต้านฮิสตามีน หลีกเลี่ยงสารที่สงสัยว่าแพ้หรือรู้สึกว่าใช้แล้วเป็นมากขึ้นเช่นสบู่หรือโลชั่น ใช้น้ำเปล่าสะอาดล้างทำความสะอาดวันละ 2 ครั้ง ควรรีบไปพบแพทย์ถ้าผื่นลุกลามเร็ว แดงมากทั่วๆตัว